 “ओ रामा, धामा, दि मार बुरी !” साढ़े कवि मित्तर, श्री मक्खनलाल ‘नराश’ हुन्दी एह्इक अमर पंक्ति ऐ।  पंक्ति केह् ऐ, उन्दी अकली दा ते तजरबे दा तत्थ ऐ।  कवि ते ओह जनेह् पैह्‌लें ऐ हे, हुन बी उयैले गै न।  पर जित्थें अज्जा कोला दो-चार ब’रे पैह्‌लें लोक उन्दी ‘अमर-बाणी’ सुनने कोला पैह्‌लें गै कन्नें च रूँ ठोकी लैन्दे हुन्दे हे, ‘बाह्-बाह्’ दे थाह्‌र ‘दिर-दिर,’ ‘होए-तोए’ करदे हे, उत्थें अज्ज ओह् अकादमी दे इनाम-याफ्ता, सनद-यफ्ता, महाकवि खुआन्दे न।  पूरे बीह् ब’रे होई गेआ हा उनें गी कागज रंगदे।  साहित्य-साधना करदे होई उनें केई मन कागज चित्तरे, ते केई घड़ोल स्याही डो’ल्ली, पर न्हेर सांईंदा, उनें गी कोई जना बी साहित्यकार नेईं सा मनदा।  कोई उनें गी कवि-समेलनै च नेईं सा सददा, नां कोई रेडियों प्रोग्राम दिन्दा।  उन्दियें रचनाएं उप्पर टीका-टिप्पणी करी-करी हर लल्लू-पंजू अलोचक बनी गेआ, पर ओ कवि नेईं बनी सके—पर फ्ही उनें कवतां लिखनियां छोड़ी छोड़ीयां, ते धामां खलाने दा सिलसला शुरू कीता।  कोई ब’रा-भर उनें अपने घरा गी ‘तंदूर’ बनाई रक्खेआ, ते उस ‘तंदूरा’ दी अग्गी च, अपने हर अलोचक दी कलम साड़ी सुट्‌टी, हर बरोधी दा बरोध सुआह् करी छोड़ेआ।  ते अज्ज ?  अज्ज उन्दी तुलना महाकवि कालीदास ते शेक्सपीयर कन्ने कीती जंदी ऐ, उनें गी हर मशैह्‌रे च ‘बुक’ कीता जन्दा ऐ।  मशैह्‌रा पढ़दे-पढ़दे नजर सदा उस पास्सै जन्दी ऐ, जिद्‌धरा दा ‘बाह्-बाह्’ दी वाज घटट आवा दी होयै।  कवता पढ़ी लैने मगरा ओ सिद्धे उद्धर गै जन्दे न, ध्रोइयै दिक्खदे न जे कु’न माई दा लाल ऐ जेह्‌ड़ा धामा दी मार भुल्ली गेदा ऐ।  पता चलदा ऐ जे उस चुका इक नमें गै साहित्य-पारखी बैठे दे न।  मक्खनलाल होर उन्दे कन्ने गल्ल-कत्त करदे न, ते औंदे ऐतवारा दी धामा दा न्योता देई छोड़दे न। –ऐतवारा दी धामा मगरा, उयै-केह्‌ड़ा साहित्य-पारखी ‘नराश’ हुन्दी ‘काव्य-कला’ उप्पर इक लम्बा चैड़ा मजमून लिखदा ऐ ते ‘नराश’ होर मजमूननगार गी सुझाऽ दिन्दे न जे उस लेख दा शीर्षक उन्दी अमर पंक्ति ‘ओ रामा, धामा दी मार बुरी।